
Koronázott legenda. A szépvízi Szent László-kultusz fejlődéstörténetének médiadiskurzusa (2007–2023)

A szépvízi Szent László-kultusz építése azért is figyelemre méltó, mert a település nem rendelkezik a lovagkirályhoz kapcsolódó művészettörténeti hagyatékkal, amely Erdély számos településén megtalálható, és szilárd alapot szolgáltat az erdélyi Szent László-kultusz számára.
A szépvízi Szent László-kultusz fejlődéstörténetének vizsgálata a médiatartalmak diskurzusának elemzésével lehetőséget nyújt a kutatás számára, hogy kirajzolódjon a kultusz építésének fejlődése, és rávilágítson olyan rejtett kódolásokra is, amelyek csak az évtizedes folyamat egészének vizsgálatával tárhatók fel.
A címben megjelölt 2007–2023-as időkeretet a feldolgozás során bővítenem kellett az 1990–2006-os időszakkal, hogy a kutatott téma folyamata ne torzuljon, és egyértelműen kimutatható legyen a kultuszfejlődés folyamatának korszakolása. A közel két évtizedet felölelő médiadiskurzus elemzése lehetővé tette a kultuszépítés hat jól elkülöníthető fejlődési szakaszának azonosítását.
A közel másfél évtizedes folyamat vizsgálata arra is választ adott, hogy a hatalmon lévő elit hogyan legitimálta a saját nézőpontját. A diskurzus tárgyát képező társadalmi jelenség, jelen esetben a Szent László-kultusz, nem szorította ki a többi nézőpontot, mivel a folyamat médiadiskurzusában, a nyilvános térben, más nézetek nem fogalmazódtak meg.
A vizsgált témakörben a szimbolikus térfoglalás meghatározó és ismétlődő elemként jelent meg. Az identitáskeresés, identitáserősítés és szimbolikus térfoglalás kapcsolatában szükségesnek tartottam azokat az előzményeket is beemelni a kutatásba, amelyek nélkülözhetetlenek a folyamat helyes értelmezéséhez.
A médiadiskurzus elemzéséből kibontakozó kultuszfejlődés sikere az építkező folyamatban rejlett. Az elit agendát és diskurzust uraló motivációja sem elhanyagolható, amelynek lenyomatát az elemzés során sikerült feltárni. A narratíva alakításában a témakapcsolás az évtizedes folyamatban szintén felszínre került. Szent László témája mellett más jellegű, a lokalitást érintő kérdések is megjelentek, vagy fordítva: a diskurzust formáló elit számára fontos, választókat mobilizáló értékkel bíró kérdések kapcsolódtak a kultuszépítés narratívájához. Következtetésem szerint ezek a témakapcsolások is hozzájárultak ahhoz, hogy a szépvízi narratíva, kultuszépítő folyamatával együtt, képes volt ilyen időkeretben is a sajtó napirendjén szerepelni.



